Dronning Sonja Internasjonale Musikkonkurranse

Dronning Sonja Internasjonale Musikkonkurranse er en musikkonkurranse for unge sangere som avholdes i Oslo annethvert år. Konkurransen ble arrangert for første gang i 1988. De to første konkurransene var for pianister. Siden 1995 har konkurransen vært arrangert for sangere. Neste konkurranse arrangeres 15. - 25. august 2023.

Konkurransen er åpen for sangere opptil 32 år. Deltakerne i konkurransen velges ut av en internasjonal uttaksjury på bakgrunn av innsendte lydopptak, og rundt 40 sangere inviteres til de innledende rundene av konkurransen. Derfra går 12 sangere videre til semifinalen, og til slutt velges 6 finalister som opptrer under den kringkastede finalekonserten i Den Norske Opera & Ballett.

Historie 

Dronning Sonja Internasjonale Musikkonkurranse ble stiftet i1988. Blant initiativtakerne var Mariss Jansons, tidligere sjefdirigent for Oslo-Filharmonien. På den tiden var norsk musikkliv inne i en periode preget av økende internasjonalisering. Konkurransens formål var å skape en internasjonal musikkarena i Norge som kunne synliggjøre unge musikkutøvere, gi norske solister en mulighet til å bli vurdert opp mot et internasjonalt nivå, og oppnå en fokusering i utlandet på norsk musikkliv. 

Konkurransen ble stiftet som et samarbeidsprosjekt mellom en rekke sentrale norske musikk- og kulturinstitusjoner, blant annet Den Norske Opera, Oslo-Filharmonien, Norges musikkhøgskole, NRK, Lindemans Legat og Norsk Tonekunstnersamfund. 

Den første konkurransen ble avholdt i 1988, den gang for pianister. I 1995 markerte Norge 100-årsjubileet for Kirsten Flagstads fødsel, og i den forbindelse ble det besluttet at konkurransen dette året skulle avholdes for sangere. Dette viste seg å bli en stor suksess, og siden 1995 har Dronning Sonja Internasjonale Musikkonkurranse vært en konkurranse for sangere. Fram til 2007 ble det avholdt nasjonale konkurranser for norske sangere i forkant av den internasjonale konkurransen.  

Konkurransen arrangeres nå hvert annet år i samarbeid mellom Den Norske Opera & Ballett, Norges musikkhøgskole, Oslo-Filharmonien og NRK. For å delta i konkurransen må man være under 33 år, og deltakerne er hovedsakelig nyutdannete sangere innen opera og klassisk musikk som er klare til å ta fatt på sine internasjonale karrierer. 

Konkurransens tidligere prisvinnere kan dokumentere en sterk
utvikling av sine karrierer. Blant konkurransens tidligere prisvinnere finner vi blant annet den argentinske sopranen Virigina Tola (1999), den tyske tenoren Daniel Behle (2005) og den russiske sopranen Olga Mykytenko (2003). Konkurransen har hatt hele tre norske førsteprisvinnere: sopranen Marita Sølberg (2001), barytonen Audun Iversen (2007) og sopranen Lise Davidsen (2015).

Organisasjon
Dronning Sonja Internasjonale Musikkonkurranse er organisert som en stiftelse. Styret er stiftelsens øverste organ. Rådet er et rådgivende organ for styret. Styrets medlemmer er per 1. januar 2019 Bernt Bauge (styreleder), Birger Magnus, Randi Stene og Marie Louise Sunde.

Rådet består av en representant for hver av de organisasjonene / institusjonene som sto bak stiftelsen. Nåværende råd består av Astrid Kvalbein (rektor, Norges musikkhøgskole), Toril Carlsen (Norsk Tonekunstnersamfund), Arild Erikstad (Norsk rikskringkasting), Anna Einarsson (dekan, Kunsthøgskolen i Oslo), Ingrid Røynesdal (direktør, Oslo-Filharmonien), Geir Bergkastet (adm. direktør, Den Norske Opera & Ballett) og Frederik Zimmer (Lindemans Legat).

Priser 
 1. pris: € 50 000
 2. pris: € 10 000
 3. pris: € 5 000
 To finalistpriser: € 1 500
 Pris for beste fremføring av Lied: € 1 500
 Ingrid Bjoners Stipend (tildeles beste norske deltaker): NOK 100 000

Prisvinnere får tilbud om engasjementer i konkurransens prisvinnerkonserter og med ledende norske musikkinstitusjoner. I tillegg vil internasjonale agenter, casting-ansvarlige og programsjefer fra orkestre og operahus være tilstede ved konkurransens semifinale og finalerunde.

Bidragsytere 
Dronning Sonja Internasjonale Musikkonkurranse drives med støtte fra Kulturdepartementet og Oslo kommune. Stiftelsen får også støtte fra private sponsorer, blant annet Anders Sveaas' Almennyttige Fond, Formuesforvaltning AS, Canica AS, Lucy Høeghs Stiftelse, Stiftelsen Sat Sapienti og Ingrid Bjoners Stipend v/Alma Haga.

Samarbeidende operaakademier 
Dronning Sonja Internasjonale Musikkonkurranse har etablert et samarbeid med fremtredende operaakademier i Europa og USA. Disse operaakademiene kan nominere inntil to av sine beste sangere til konkurransen. De nominerte sangerne går rett til de innledende rundene i Oslo og trenger ikke gå gjennom den vanlige søknadsprosessen.

De samarbeidende operaakademiene er 
 Internationales Opernstudio, Opernhaus Zürich 
 Jette Parker Young Artists Programme, Royal Opera House London 
 Lindemann Young Artist Development Program, Metropolitan Opera New York
 The Opera Studio, Bayerische Staatsoper München
 Young Artists Opera Programme, Bolshoi Opera Moskva
 International Opera Studio, Staatsoper Unter den Linden 
 Teatro alla Scala Academy Young Artist Program, Teatro alla Scala

Jury

Dronning Sonja Internasjonale Musikkonkurranse er kjent for sin faglig sterke jury bestående av internasjonale toppnavn. Juryen består vanligvis av syv medlemmer og er sammensatt av både utøvende sangere, pedagoger og operasjefer.

Etter de innledende rundene stemmer hvert jurymedlem på 12 deltakere som skal gå videre til semifinalen. Etter semifinalen stemmer jurymedlemmene på 6 kandidater som går videre til finalen. Etter finalen rangerer hvert jurymedlem finalistene fra 1 til 6, og deltakeren med lavest poengsum blir konkurransens 1. prisvinner. Det enkelte jurymedlem leverer sin stemmegivning skriftlig, uten innsyn fra andre jurymedlemmer. Juryens beslutning er endelig.

Jury 2017 
 Birgitta Svendén, juryleder, VD og operasjef ved Kungliga Operan i Stockholm
 Olga Kapanina, casting-direktør ved Bolsjojteateret i Moskva
 Pål Christian Moe, casting-rådgiver (kun i finalen)
 Christoph Seuferle, operasjef ved Deutsche Oper Berlin
 Randi Stene, operasjef ved Den Norske Opera & Ballett i Oslo
 Diane Zola, tidligere assisterende kunstnerisk leder ved the Metropolitan Opera i New York

Eksterne lenker 
 
 Dronning Sonja Internasjonale Musikkonkurranse på Facebook

Musikkonkurranser
Musikk i Oslo
Repeterende arrangementer etablert i 1988